HRVATSKI JEZIK U VIŠIM RAZREDIMA OSNOVNE ŠKOLE

Dragi roditelji,

kako bismo uspješno krenuli u novu nastavnu godinu, izdvojila sam najvažnije odrednice potrebne za nastavu Hrvatskog jezika u višim razredima osnovne škole.

Program nastave Hrvatskog jezika u osnovnoj školi realizira se u tri nastavna područja – jezik i izražavanje, književnost i lektira te mediji i kultura. Nastava HJ obuhvaća 5 sati tjedno – dva dvosata te jedan pojedinačni sat. Dvosati omogućuju učenicima adekvatnu i kvalitetnu obradu i vježbu jezičnog gradiva kao i pripremu te izvedbu pisanja školskih zadaća i lektire.

Za nastavu Hrvatskog jezika učenicima su potrebni udžbenici (Hrvatski bez granica I. i II. dio; svaki za jedno polugodište), pripadajuća radna bilježnica te dvije bilježnice s linijama (jedna za jezik, a druga za književnost). Redovito i točno zapisivanje u bilježnice tijekom obrade i uvježbavanja gradiva vrlo je važno jer se nastavno gradivo nadovezuje te će učenici bilježnice koristiti za ponavljanje i u sljedećim nastavnim godinama budući da se udžbenici vraćaju, stoga preporučujem da se bilježnice sačuvaju. Također, učenici tijekom mjeseca rujna trebaju u školu donijeti i školsku zadaćnicu s linijama.

Jezično gradivo kao i gradivo književnosti i medija s kulturom provjerava se pismeno prema vremeniku te usmeno.

Samo gradivo, pogotovo jezično, opširno je i složeno, stoga učenike treba poticati na redovitost u učenju kod kuće. Učenici neće uvijek imati domaću zadaću koju treba pisati, ali za svaki sat HJ potrebno je učenje i ponavljanje obrađenog gradiva, dakle, domaća zadaća nije isključivo u pisanom obliku.

Nastava lektire realizira se u terminu posljednjeg blok-sata tekućeg mjeseca. Učenici su dobili popis lektirnih djela koja se čitaju tijekom mjeseca. Zadatak je učenika knjigu pronaći i pročitati s razumijevanjem. Dnevnik čitanja ne vodi se kod kuće, nego se tijekom prvog sata djelo obradi na nastavi, a drugi sat realizira provjera koji se ocjenjuje.

Važno je napomenuti da je lektira raspoređena tako da nikada dva paralelna razreda ne čitaju u istome mjesecu isto lektirno djelo kako bi učenici lakše nabavili knjigu. Također, učenike valja poticati da nakon nastave lektire odmah vrate knjige u knjižnicu te podignu sljedeće lektirno djelo. Učenici viših razreda trebaju biti učlanjeni i u gradsku knjižnicu (dovoljno je učlaniti jedno dijete u obitelji) jer u školskoj knjižnici uglavnom postoji 12 do 15 primjeraka iste knjige.

Nadalje, lektira ima zaseban vremenik koji možete vidjeti u e-dnevniku, a na koji se učenici sustavno podsjećaju tijekom mjeseca. Lektira se ne upisuje u opći vremenik jer učenici za provjeru lektire ne uče, nego čitaju djelo s razumijevanjem. Stoga ispit znanja iz nekog drugog predmeta i provjera lektire mogu biti istoga dana. Nije dovoljno samo pročitati knjigu, na nastavi lektire provjerava se razumijevanje djela. Skraćene verzije u različitim vodičima za lektiru i na internetu neće biti dovoljne za pozitivnu ocjenu iz lektire.

Više o kriterijima ocjenjivanja lektire kao i ostalih nastavnih područja Hrvatskog jezika možete saznati na stranicama Škole.

Učenici će tijekom školske godine imati i organiziranu dopunsku nastavu. Dopunska nastava održavat će se svaki tjedan utorkom 0. sat. Nakon inicijalnih provjera jezičnog gradiva i čitanja, u bilješke će biti upisano kojim se učenicima dopunska nastava preporučuje, a uvijek će se moći pridružiti i ostali učenici ukoliko su izostajali s nastave, ako im je gradivo teže razumljivo ili jednostavno ako žele dodatno vježbati.

Učenici će se moći priključiti i literarno-recitatorskoj grupi prema svojim željama i sklonostima. Literarno-recitatorska grupa održavat će se četvrtkom 6. sat.

Individualni razgovori za roditelje održavat će se u terminu 3. sata svakog petka (9:55 – 10:40), a roditelje molim da se tijekom tjedna ili dan ranije najave na mail thur.romana@gmail.com.

Detaljnije upute kao i kriterije vrednovanja (ocjenjivanja) možete vidjeti i na službenoj stranici Škole.

Svim učenicima i roditeljima želim uspješnu i blagoslovljenu školsku godinu.

 S poštovanjem,

Romana Thur, prof. hrvatskog jezika i književnosti